title: "Madelaafrikoons Republiik"
text: "Det Madelaafrikoons Republiik (\u00fc\u00fcb Sango: K\u00f6d\u00f6r\u00f6s\u00ease t\u00ee B\u00eaafr\u00eeka) as en banenstoot uun a maden faan Aafrika.  Uun a nuurd leit Tschad, uun a nuurduast Sudaan, uun a uast S\u00fc\u00fcdsudaan, uun a s\u00fc\u00fcd det Demokraatisk Republiik Kongo, uun a s\u00fc\u00fcdwaast at Republiik Kongo an uun a waast Kameruun. At lun hee 3.895.139 lidj (2003). At hoodsteed as Bangui.\n\nGeografii\n\nGeograafisk Laag \n\nDet Madelaafrikoons Republiik hee en gratens faan 622.984 km\u00b2 an as do det fiiw-an-fiartigst gratst lun uun a w\u00e4\u00e4lt.\n\nAt lun dialt grensen m\u00e4 seeks lunen. Det lingst grens (1747 km) faan\u2019t lun wurt m\u00e4 det Demokraatisk Republiik Kongo an det lingst grens (174 km) faan't lun wurt m\u00e4 Sudaan diald. At lun dialt uk en 1556 km lung grens m\u00e4 Tschad, en 1055 km lung m\u00e4 S\u00fc\u00fcdsudaan, en 901 km lung m\u00e4 Kameruun an en 487 km lung m\u00e4\u2019t Republiik Kongo.\n\nBerger\nDet huuchst berig (1420 m) as de Mont Ngaoui. En \u00f6ler berig as de Toussoro Berig, wat 1330 m huuch as.\n\nKliima \n\nDet Madelaafrikoons Republiik hee en tropisk kliima.\n\nIndialing faan Ferwalting \n\nAt lun hee 14 prefekt\u00fc\u00fcren (Pr\u00e9fectures), tau wiartskapsprefekt\u00fc\u00fcren (Pr\u00e9fectures \u00e9conomiques; Nana-Gr\u00e9bizi an Sangha-Mba\u00e9r\u00e9) an en aanjstendig steed (Commune autonome; Bangui).\n\nBef\u00f6lkring \n\nEfter a Feriand Natschuunen, hee det Madelaafrikoons Republiik uun 2017 4.659.000 iinwenern. 43 % faan\u2018t bef\u00f6lkring san oner 15 juar ual an bluat 4 % faan\u2018t bef\u00f6lkring as \u00e4\u00e4ler \u00fc\u00fcs 65.\n\nSpriiken \n\nD\u00f6n amtelk spriiken san Fraans\u00f6\u00f6sk (sant at suwereniteet) an Sango (sant 1991).\n\nHistoore \n\nDet fraans\u00f6\u00f6sk armee saat 1887 en post ap, wat leeder Bangui wurd. Faan heer\u00fctj saat 1890 det militeersk okupatschuun faan\u2019t lun iin, diar 1900 oner\u2019t beteekning Oubangi-Chari fraans\u00f6\u00f6sk militeerteritoorium wurd. Det wurd 1906 m\u00e4 Tschad ferianigt an leeder en kolonii banen faan Fraans\u00f6\u00f6sk \u00c4kwatoriaalaafrika. At lun wurd 1960 suwereen. Efter en putsch uun 1966 wurd generool Jean-B\u00e9del Bokassa hood faan\u2019t regiaring. Bokassa wurd 1972 president tu a leewentstidj an 1976 keiser faan det Madelaafrikoons Rik. Hi wurd 1979 faan en putsch deelsaatet.\n\nPolitiik \nDet Madelaafrikoons Republiik as en republiik. A president faan't lun sant 2016 as Faustin-Archange Touad\u00e9ra.\n\nB\u00fctjenpolitiik \nDet Madelaafrikoons Republiik as lasmoot faan d\u00f6n Feriand Natschuunen sant 20. September 1960.\n\nWiartskap\nAt weering faan't lun as de madelaafrikoons CFA-Franc, wat faan det Madelaafrikoons Sentraalbeenk \u00fctjbroocht wurt.\n\nReferensen"